Frederik Behrens var den tredje deltager, der gav op til TV2 Nords pælesiddekonkurrence.

Det kan umiddelbart lyde lidt fjollet, at man vil bruge 48 timer på at sidde på en 25 gange 25 centimeter smal pæl i kampen om at vinde 20.000 kroner. Især når man ikke gennemfører. Efter 20 timer på pælen har tre af deltagerne givet op. Den sidste var Frederik Behrens, og det var ikke med god vilje, han gik ned fra pælen. - Jeg blev simpelthen så træt, og jeg slingede frem og tilbage, så livredderen vurderede, at det var mest forsvarligt, at jeg stoppede, siger Frederik Behrens. Han har brugt 500 kroner i togbillet på at komme til Aabybro og deltage i pælesiddekonkurrencen. Han havde forventet, at han vil tjene pengene hjem, ved at deltage, men det gik altså ikke. - Det er jeg rigtig ked af, men det har også været en helt unik oplevelse, siger Frederik Behrens. Det er nu kun de to deltagere Martin Christensen og Sally Zadeh, der sidder tilbage på pælene. De har siddet der i over et døgn, og satser på at gennemfører konkurrencen sammen og dermed dele de 20.000 kroner. Pælesiddekonkurrencen afholdes på TV2 Nord på Søparken 4 i Aabybro, og alle er velkomne til at kigge forbi og heppe på de sidste to deltagere. Lørdag formiddag afsluttes konkurrencen i forbindelse med Åbent Hus på TV2 Nord fra klokken 10-14. Man kan også følge med i deltagernes kamp på pælen LIVE her på hjemmesiden. Herunder kan du høre Frederik Behrens reaktion lige efter, han hoppede af pælen.